《送吴龙图归阙》
宋代·吕陶

蜀山千寻立，奇势凌穹苍。岷水万里走，怒流吞沧浪。

南连楚越腹，北际秦陇吭。乾坤所造作，险固天下彊。

四境高与深，沃野蟠中央。天时少凶旱，地力宜耕桑。

生齿万亿计，赀货丰且穰。运载实内府，重车不停箱。

公廪己腐粟，私家始馀粮。恬然礼义俗，杳在无何乡。

王泽或壅闭，土风亦悲凉。所以二僭伪，草木罹凋伤。

继有三盗起，氛埃屡飞飏。耳目殊未远，本末犹可详。

朝廷任连帅，指顾宁一方。圣造尔莫测，恩波但流长。

我公来息蕃，琴瑟更而张。至诚极恺悌，大事费忖量。

澄挠孰清浊，中和匪柔刚。蜀人自荷戴，颂口殊锵洋。

仰公若梁栋，爱公比琳琅。谓宜立大厦，岂特为圭璋。

愿公保遐福，坚厚如陵冈。期公享眉寿，岁月过绮黄。

或吐药石论，百脉除膏肓。或执陶冶柄，四序时雨旸。

歌德动金石，书勋满旂常。舆意信如此，惟公协行藏。

清风耸朝野，阔步由康庄。昔为御史时，率先问豺狼。

及其按河患，巨奸缩锋铓。边兵好掎角，公令无出疆。

狱奏或反汗，公嗟为飞章。斯事最卓荦，辉耀日月旁。

平生宝大节，安肯差毫芒。都俞既会合，事业尤辉光。

盖以大臣道，施之辅虞唐。雅意有馀裕，玩占得黄裳。

此语知者重，不惟谈否臧。稽首告天子，高贤民所望。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。